text: Sygehuset i Horsens fredes
  10 november 2010 kl. 07.56
  Region Midtjylland skal i gang med en ny sparerunde. Kun akutsygehuse Århus, Randers, Gødstrup, Viborg og Horsens er fredet.
  Region Midtjylland skal endnu engang spare et tre-cifret millionbeløb.
  Det sker kun godt en måned efter, at budgettet for 2011 blev lukket.
  - Det bliver voldsomt, og det bliver træls, og det er ikke nok at lukke små enheder, siger regionsrådsformand Bent Hansen (S) til Midtjyske Medier efter dagens forretningsudvalgsmøde i regionen.
  Følger politikerne forslaget fra sidste sparerunde og lukker sygehusene i Ringkøbing og Grenaa, mangler de stadig at finde besparelser for 171,6 millioner kroner i 2011 for at nå det ekstra sparemål på 192 millioner kroner.
  - Jeg kan sagtens forestille mig, at vi ser forslag om at lukke senge i Grenaa igen, men vi skal jo lukke Grenaa 50 gange for at spare nok, siger Andreas Steenberg (R), der kalder den nye sparerunde »historisk stor«.
  Det eneste politikerne på forhånd har fredet er de fem akutsygehuse i Århus, Randers, Gødstrup, Viborg og Horsens samt akutklinikkerne i Silkeborg, Lemvig, Grenaa og Ringkøbing.
  Forretningsudvalget har nu bedt forvaltningen om at udarbejde et sparekatalog.
  